钦定古今图书集成/明伦汇编/皇极典/第256卷 > 抱朴子 > 任能
## 钦定古今图书集成/明伦汇编/皇极典/第256卷 > 抱朴子 > 任能

“或曰：尾大于身者不可掉，臣贤于君者不可任，故口
不容而强，吞之者必哽，才非匹而委仗之者见轻。”《抱
朴子》曰：“诡哉言乎！昔者荆子总角而摄相事，实赖二
十五老，臻乎惠康。子贱起家而治大邦，实由胜己者
多，而昭其弘益。齐桓杀兄而立，鸟兽其行，被发彝酒，
妇闾三百，委政仲父，遂为霸宗。夷吾既终，祸乱亟起。
鲁用季子，二十馀年，内无秕政，外无侵削，人之亡没，
殄瘁响集，岂非才所不远，其功如彼；自任其事，其祸
如此乎？”汉高决策于元帏，定胜乎千里，则不如良平；
治兵多而益善，所向无敌，则不如信布。兼而用之，帝
业克成，故疾步累趋，未若托乘乎逸足；寻飞逐走，未
若假伎乎鹰犬。夫劲弩难彀，而可以摧坚逮远；大舟
难乘，而可以致重济深；猛将难御，而可以折冲拓境；
高贤难临，而可以攸叙彝伦。昔鲁哀，庸主也，仲尼上
圣，不敢不尽其节；齐景下才也，而晏婴大贤，不敢不
竭其诚。岂有人臣当与其君校智力之多少，计局量
之优劣，必须尧舜乃为之役哉？何事非君，何使非民，
耻令其君不及唐虞，此亦达者之用心也。